PRIMĂRIA MUNICIPIULUI SATU MARE 

Serviciul Managementul Resurselor Umane
Nr. 46886/13.08.2026
           În temeiul prevederilor art.136 alin.(8) lit. b) din OUG nr. 57/2019 privind Codul Administrativ, cu modificările și completările ulterioare, 

           Serviciul Managementul Resurselor Umane formulează următorul:
Raport de specialitate

la proiectul de hotărâre privind aprobarea statului de funcții al Serviciului Public Administrația Domeniului Public Satu Mare

Serviciul Public Administrația Domeniului Public (A.D.P.) Satu Mare funcționează în prezent în baza organigramei și a statului de funcții aprobate prin Hotărârea Consiliului Local nr. 78/08.04.2026, privind aprobarea numărului de posturi, a Organigramei și  Statului de funcții ale Serviciului Public Administrația Domeniului Public Satu Mare
Ca urmare a analizei operative desfășurate la nivelul instituției, a reieșit necesitatea adaptării structurii de personal la cerințele funcționale actuale, în vederea eficientizării resurselor umane și a gestionării judicioase a bugetului local. În prezent, în cadrul instituției există cinci posturi vacante a căror structură și nivel de studii pot fi optimizate pentru a răspunde direct nevoilor practice ale serviciilor de specialitate.

Transformarea unor posturi de execuție vacante ce necesită studii superioare în funcții contractuale de execuție cu studii medii sau muncitori calificați asigură operativitatea necesară în activitatea zilnică a A.D.P. Satu Mare și generează, totodată, o economie la fondul de salarii, prin diminuarea cheltuielilor de personal asociate acestor poziții.
· Modificările propuse în Statul de funcții
Luând act de adresa nr. 8116/27.07.2026 înaintată executivului de către directorul general al Serviciului Public Administrația Domeniului Public Satu Mare înregistrată la sediul instituției sub nr. 45622/05.08.2026 precum și referatul de specialitate al Serviciului Resurse Umane Arhivă din cadrul Serviciului Public Administrația Domeniului Public Satu Mare  înregistrat cu nr. 8111/27.07.2026, se propune transformarea a 5 (cinci) posturi vacante din cadrul Serviciului Public Administrația Domeniului Public Satu Mare, după cum urmează:

1. În cadrul Serviciului Resurse Umane:
· Transformarea postului vacant de Inspector de specialitate S IA în funcția contractuală de execuție de Referent M IA (poziția 69 din Statul de funcții).

2. În cadrul Serviciului Juridic:
· Transformarea postului vacant de Consilier juridic S IA în funcția contractuală de execuție de Referent M IA (poziția 79 din Statul de funcții).

· Transformarea postului vacant de Consilier juridic S I în funcția contractuală de execuție de Referent M IA (poziția 80 din Statul de funcții).
3. În cadrul Serviciului Administrare Parcări:
· Transformarea posturilor vacante de Referent M IA în funcția contractuală de execuție de Muncitor calificat M I (pozițiile 55 și 56 din Statul de funcții).

· Impactul asupra structurii organizatorice și încadrarea în limitele legale

· Numărul total de posturi: Numărul total aprobat de 85 de posturi pentru A.D.P. Satu Mare rămâne nemodificat.

· Funcțiile de conducere: Din totalul de 85 de posturi, 6 posturi sunt de conducere, încadrându-se strict în limita de maximum 8% prevăzută de art. 391 alin. (1) și alin. (2) din O.U.G. nr. 57/2019 privind Codul administrativ, cu modificările și completările ulterioare (unde cota de 8% raportată la 85 de posturi reprezintă un maxim permis de 6,8, adică 7 posturi).

· Constituirea structurilor: Fiecare serviciu își menține norma minimă de 7 posturi de execuție, în conformitate cu prevederile art. 391 alin. (3) lit. a) din O.U.G. nr. 57/2019.

De asemenea, raportat la prevederile  art. 40 alin. (1) lit. a) și lit. b) din Legea nr. 53/2003 Codul Muncii, cu modificările și completările ulterioare, potrivit cărora:

    ” Angajatorul are, în principal, următoarele drepturi:

a) să stabilească organizarea și funcționarea unității;

b) să stabilească atribuțiile corespunzătoare fiecărui salariat, în condițiile legii;...”

Văzând și prevederile art. 382 lit. a) art. 405 art. 539 lit. b) și art. 541 alin. (1) din O.U.G. nr. 57/2019 privind Codul Administrativ, cu modificările și completările ulterioare, potrivit cărora personalul contractual din cadrul serviciului public nu are atribuții care implică exercitarea prerogativelor de putere publică prevăzute la art. 370 din OUG nr. 57/2019, coroborate și cu prevederile art. 405 potrivit cărora  structura de posturi se stabilește pe baza activităților prevăzute la art. 370 alin. (1)-(3), precum și prin raportare la activitățile desfășurate de categoriile de personal prevăzute la art. 382 din același act normativ, prezentul proiect de hotărâre nu necesită avizul Agenției Naționale a Funcționarilor Publici.

”….ART. 382

Categorii de personal bugetar cărora nu li se aplică  prevederile privind funcționarii publici

Prevederile prezentului titlu nu se aplică următoarelor categorii de personal bugetar:

a) personalul contractual salariat din aparatul propriu al autorităților și instituțiilor publice, care desfășoară activități de secretariat, administrative, protocol, gospodărire, întreținere reparații și de deservire, pază, precum și alte categorii de personal care nu exercită prerogative de putere publică;

ART. 405

Stabilirea structurii de posturi

Structura de posturi se stabilește pe baza activităților prevăzute la art. 370 alin. (1)-(3), precum și prin raportare la activitățile desfășurate de categoriile de personal prevăzute la art. 382….” 

Pe cale de consecință, având în vedere cele expuse mai sus, și ținând cont de faptul că la punerea în aplicare a prezentului proiect de hotărâre se vor respecta:
· prevederile art. 14 ale Legii nr. 273/2006 privind finanțele publice locale, cu  modificările și completările ulterioare:

”ART. 14

    Reguli bugetare

    (2) Cheltuielile bugetare au destinaţie precisă şi limitată şi sunt determinate de autorizările conţinute în legi speciale şi în legile bugetare anuale.

    (3) Nicio cheltuială nu poate fi înscrisă în bugetele prevăzute la art. 1 alin. (2) şi nici nu poate fi angajată şi efectuată din aceste bugete, dacă nu exista bază legală pentru respectiva cheltuială.

    (4) Nicio cheltuială din fonduri publice locale nu poate fi angajată, ordonanţată şi plătită dacă nu este aprobată, potrivit legii, şi dacă nu are prevederi bugetare şi surse de finanţare.

    (5) După aprobarea bugetelor locale pot fi aprobate acte normative cu implicaţii asupra acestora, dar numai cu precizarea surselor de acoperire a diminuării veniturilor sau a majorării cheltuielilor bugetare aferente exerciţiului bugetar pentru care s-au aprobat bugetele locale respective.”

· respectiv prevederile art. 3 ale Legii nr. 153/2017 privind salarizarea personalului plătit din fonduri publice:

  ” ART. 3

    Gestionarea sistemului de salarizare

    (1) Gestionarea sistemului de salarizare a personalului din instituţiile şi autorităţile publice se asigură de fiecare ordonator de credite.

    (4) Ordonatorii de credite au obligaţia să stabilească salariile de bază/soldele de funcţie/salariile de funcţie/soldele de grad/salariile gradului profesional deţinut, gradaţiile, soldele de comandă/salariile de comandă, indemnizaţiile de încadrare/indemnizaţiile lunare, sporurile, alte drepturi salariale în bani şi în natură prevăzute de lege, să asigure promovarea personalului în funcţii, grade şi trepte profesionale şi avansarea în gradaţii, în condiţiile legii, astfel încât să se încadreze în sumele aprobate cu această destinaţie în bugetul propriu.”

În considerarea celor mai sus menționate, față de situația existentă aprobată prin HCL Satu Mare nr. 78/04.08.2026 privind aprobarea privind aprobarea numărului de posturi, a Organigramei și  Statului de funcții ale Serviciului Public Administrația Domeniului Public Satu Mare, se impune inițierea prezentului proiect de hotărâre, cu modificările prezentate și asumate de ordonatorul terțiar de credite în Raportul de specialitate înregistrat sub nr. 8111/27.07.2026.
Raportat la domeniul de competență al Consiliului local, conform prevederilor din OUG nr. 57/2019 privind Codul Administrativ, cu modificările și completările ulterioare, potrivit cărora consiliul local are iniţiativă şi hotărăște, în condițiile legii, în toate problemele de interes local date în competența sa, respective aprobă la propunerea primarului organigrama și statul de funcții a instituțiilor publice de interes local,

Proiectul de hotărâre privind aprobarea statului de funcții al Serviciului Public Administrația Domeniului Public Satu Mare îndeplinește condițiile legale, drept pentru care, proiectul se înaintează Consiliului Local al Municipiului Satu Mare cu propunere de aprobare.

Serviciul Managementul Resurselor Umane 
Șef serviciu, Ulici Renata Claudia

